Aπόφαση αριθ. 1/2003 του Συμβουλίου Σύνδεσης ΕΕ-Τσεχικής Δημοκρατίας

της 4ης Φεβρουαρίου 2003

για την παράταση ισχύος του συστήματος διπλού ελέγχου που καθιερώθηκε βάσει της απόφασης αριθ. 3/97 του Συμβουλίου Σύνδεσης, για το χρονικό διάστημα από την ημερομηνία έναρξης ισχύος της παρούσας απόφασης έως την ημερομηνία προσχώρησης της Τσεχικής Δημοκρατίας στην Ευρωπαϊκή Ένωση

(2003/212/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Εκτιμώντας τα ακόλουθα:

(1) Η ομάδα επαφών που αναφέρεται στο άρθρο 10 του πρωτοκόλλου 2 της ευρωπαϊκής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, η οποία τέθηκε σε ισχύ την 1η Φεβρουαρίου 1995(1), συνήλθε στις 23 Οκτωβρίου 2002 και συμφώνησε να συστήσει στο Συμβούλιο Σύνδεσης, που συγκροτήθηκε στο πλαίσιο του άρθρου 104 της συμφωνίας, να παρατείνει, για το χρονικό διάστημα από την ημερομηνία έναρξης ισχύος της παρούσας απόφασης έως την ημερομηνία προσχώρησης της Τσεχικής Δημοκρατίας στην Ευρωπαϊκή Ένωση, την ισχύ του συστήματος διπλού ελέγχου, το οποίο καθιερώθηκε το 1998 με την απόφαση αριθ. 3/97 του Συμβουλίου Σύνδεσης(2), παρατάθηκε με την απόφαση 7/98(3) για το χρονικό διάστημα από την 1η Ιανουαρίου έως τις 31 Δεκεμβρίου 1999, παρατάθηκε με την απόφαση αριθ. 1/2000(4) για το χρονικό διάστημα από την 1η Ιανουαρίου έως τις 31 Δεκεμβρίου 2000, παρατάθηκε με την απόφαση αριθ. 1/2001(5) για το χρονικό διάστημα από την 1η Ιανουαρίου έως τις 31 Δεκεμβρίου 2001, και παρατάθηκε με την απόφαση αριθ. 1/2002(6) για την περίοδο από την 1η Ιανουαρίου έως τις 31 Δεκεμβρίου 2002.

(2) Το Συμβούλιο Σύνδεσης, αφού συγκέντρωσε όλες τις σχετικές πληροφορίες, συμφώνησε με την εν λόγω σύσταση,

ΑΠΟΦΑΣΙΖΕΙ:

Άρθρο 1

1. Το σύστημα διπλού ελέγχου που καθιερώθηκε βάσει της απόφασης αριθ. 3/97 του Συμβουλίου Σύνδεσης, εξακολουθεί να ισχύει για το χρονικό διάστημα από την ημερομηνία έναρξης ισχύος της παρούσας απόφασης έως την ημερομηνία προσχώρησης της Τσεχικής Δημοκρατίας στην Ευρωπαϊκή Ένωση. Στο προοίμιο και στο άρθρο 1 παράγραφοι 1 και 3 της απόφασης, οι αναφορές στην περίοδο "από την 1η Ιανουαρίου έως τις 31 Δεκεμβρίου 2002" αντικαθίστανται από αναφορές στην περίοδο "από τις 7 Απριλίου 2003 έως την ημερομηνία προσχώρησης της Τσεχικής Δημοκρατίας στην Ευρωπαϊκή Ένωση".

2. Το παράρτημα I της εν λόγω απόφασης αντικαθίσταται από το συνημμένο παράρτημα.

Άρθρο 2

Τα προϊόντα που αποστέλλονται στην Κοινότητα από την 1η Ιανουαρίου 2003 έως την ημερομηνία έναρξης ισχύος της παρούσας απόφασης, εξαιρούνται από το πεδίο εφαρμογής της παρούσας απόφασης.

Άρθρο 3

Η παρούσα απόφαση αρχίζει να ισχύει τη δέκατη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 4 Φεβρουαρίου 2003.

Για το Συμβούλιο Σύνδεσης

Ο Πρόεδρος

Γ. Παπανδρέου

(1) ΕΕ L 360 της 31.12.1994, σ. 2.

(2) ΕΕ L 13 της 19.1.1998, σ. 99.

(3) ΕΕ L 29 της 3.2.1999, σ. 26.

(4) ΕΕ L 69 της 17.3.2000, σ. 53.

(5) ΕΕ L 35 της 6.2.2001, σ. 37.

(6) ΕΕ L 135 της 23.5.2002, σ. 23.

ΠΑΡΑΡΤΗΜΑ

"ΠΑΡΑΡΤΗΜΑ

ΤΣΕΧΙΚΗ ΔΗΜΟΚΡΑΤΙΑ

Κατάλογος των προϊόντων που υπόκεινται σε διπλό έλεγχο

Λαμαρίνες που έχουν ελαθεί εν ψυχρώ

7209 15 00

7209 16 90

7209 17 90

7209 18 91

7209 18 99

7209 25 00

7209 26 90

7209 27 90

7209 28 90

7211 23 10

7211 23 51

7211 29 20

Συγκολλημένοι σωλήνες

Το σύνολο της κλάσης ΣΟ 7306"